Só kan jy Karlien en Franja se krulle kry | SARIE
Karlien van Jaarsveld het 'n foto van haar en Juanita se dogter, Franja, onlangs op haar Twitter-blad gedeel waar hulle albei pragtige krulhare het. Ons vertel jou hoe om dié voorkoms te kry.
Deesdae is daar 'n baie maklike manier om krulle te kry: trek die haaryster pleks van die krultang nader.
Die haarkapper Terence Terenzo gebruik 'n groot GHD-stileertang (die Salon Styler) om 'n soortgelyke voorkoms te skep. "Draai stringe hare 360° om die yster en trek die yster na onder. Hou dan die krulle in plek met 'n serum of mousse," sê hy.
Enige vrou van enige ouderdom kan haar hare lank dra, glo hy: "Ek weet nie waar die idee vandaan kom dat so baie vroue oor 40 dink hul hare móét kort wees nie. Vir my is lang hare juis sag en sensueel, en dit kan ook 'n lyntjie of twee wegsteek," sê hy.
Jy hoef ook nie noodwendig sterk gelaatstrekke te hê om langer hare te dra nie. Net as jou wangbene wyd geset is, moet jy liefs van só 'n haarstyl wegbly – 'n bos krulle sal jou gesig nog breër laat lyk.